หลังรัฐบาลจีนมีมาตรการยกเลิกคำสั่งปิดเมืองจากวิกฤตไวรัสโควิด-19 ร้านค้าที่กลับมาเปิดอีกครั้ง มีสถานการณ์เป็นอย่างไรบ้าง
แม้ว่าวิกฤตไวรัสโควิด-19 ในระดับโลกยังไม่มีท่าทีว่าจะหยุดลงเมื่อไหร่ แต่ในประเทศจีนมีรายงานจากทางการว่า ไม่พบผู้ติดเชื้อรายใหม่ในประเทศ ทางรัฐบาลจีนจึงมีมาตรการยกเลิกคำสั่งปิดเมืองและกลับมาฟื้นฟูเศรษฐกิจอีกครั้ง

แม้ว่าร้านค้าต่างๆ จะกลับมาเปิดใหม่อีกครั้ง แต่ก็ดูเหมือนว่าผู้บริโภคยังไม่ออกจากบ้านมาซื้อของมากเท่าที่หลายฝ่ายคาดหวัง จากตัวอย่างเหล่านี้

- Walmart ในเซี่ยงไฮ้ที่กลับมาเปิดให้บริการอีกครั้ง แต่เมื่อไปสอบถามพนักงานที่ให้บริการในร้านว่า มีผู้บริโภคมาจับจ่ายซื้อของมากน้อยแค่ไหน ผลปรากฏว่า “ลูกค้าหายไปมากกว่าครึ่งหนึ่งเมื่อเทียบกับช่วงเวลาปกติ” หรือแม้กระทั่งยอดขายบนออนไลน์ที่ซื้อสินค้าส่งแบบเดลิเวอรี่ก็ไม่เติบโตมากเท่าที่ควร

- Suning.com ร้านค้าขายเครื่องใช้ไฟฟ้าจีนก็เช่นเดียวกัน เมื่อกลับมาเปิดหน้าร้านอีกครั้ง ยอดขายไม่ดี ตกต่ำกว่าครึ่งหนึ่งเมื่อเทียบกับช่วงปกติ

- ผลสำรวจของ China Chain Store & Franchise Association พบว่า ยอดขายของห้างที่กลับมาเปิดใหม่กว่าครึ่งตกต่ำลง 30-70% ในไตรมาสที่ 1 ของปี 2020

ทำไมคนยังไม่(กล้า)ออกจากบ้าน Nikkei Asain Review สัมภาษณ์พนักงานของห้าง Carrefour ในเซี่ยงไฮ้ ซึ่งให้ความเห็นว่า “ลูกค้าที่มาห้างแทบจะไม่ซื้ออะไรเลย นอกจากสินค้าลดราคา”

แม้ว่าวิกฤตไวรัสในจีนจะเบาบางลงไปมาก แต่หลายคนยังคงมีความหวาดกลัวต่ออนาคต โดยเฉพาะในเรื่องเศรษฐกิจ เพราะด้วยความไม่แน่นอนของสถานการณ์ และด้วยไม่รู้ว่าโควิด-19 จะส่งผลกระทบตามมาอีกระลอกจนทำให้อาจโดนปลดออกจากงานหรือไม่ จึงไม่แปลกที่ผู้คนส่วนใหญ่จะปรับตัวให้อยู่ในโหมดรัดเข็มขัด ประหยัดให้มากที่สุด